b'\n_START_ARTICLE_\nPatriarhul Alexei I al Moscovei\n_START_SECTION_\nFormarea teologic\xc4\x83 \xc8\x99i primele func\xc8\x9bii\n_START_PARAGRAPH_\nS-a n\xc4\x83scut \xc3\xaen Moscova, \xc3\xaentr-o familie nobil\xc4\x83, iar tat\xc4\x83l s\xc4\x83u era \xc8\x99ambelan la Curtea Imperial\xc4\x83 rus\xc4\x83. A urmat studii liceale la Liceul \xe2\x80\x9e\xc8\x9aareviciul Nicolae\xe2\x80\x9d din Moscova (1891-1895) \xc8\x99i apoi studii universitare la Universitatea Imperial\xc4\x83 din Moscova. \xc3\x8en 1899 a absolvit Facultatea de Drept a Universit\xc4\x83\xc8\x9bii Imperiale din Moscova cu lucrarea Combatan\xc8\x9bii \xc8\x99i necombatan\xc8\x9bii \xc3\xaen vremea r\xc4\x83zboiului, specializ\xc3\xa2ndu-se \xc3\xaen drept interna\xc8\x9bional. A fost \xc3\xaencorporat apoi \xc3\xaen armat\xc4\x83 \xc8\x99i \xc3\xaen anii 1899-1900 \xc8\x99i-a satisf\xc4\x83cut stagiul militar \xc3\xaen Regimentul 7 grenadieri din Samogitia. \xc3\x8en anul 1900 s-a \xc3\xaenscris la Academia Teologic\xc4\x83 din Moscova \xc8\x99i a devenit licen\xc8\x9biat \xc3\xaen teologie \xc3\xaen 1904 cu lucrarea Principiile dominante \xc3\xaenaintea judec\xc4\x83\xc8\x9bii mitropolitului Filaret \xc3\xaen con\xc8\x99tiin\xc8\x9ba juridic\xc4\x83-moral\xc4\x83 actual\xc4\x83. La acea vreme, s-a al\xc4\x83turat mi\xc8\x99c\xc4\x83rii conservatoare \xc8\x99i monarhiste, iar \xc3\xaen 1908 a fost ales pre\xc8\x99edinte al organiza\xc8\x9biei Uniunii Poporului Rus din gubernia Tula. _NEWLINE_A fost tuns \xc3\xaen monahism la 9/22 februarie 1902, pe c\xc3\xa2nd era student \xc3\xaen anul II la Academia Teologic\xc4\x83 din Moscova, primind numele de Alexei, \xc8\x99i la 17 martie 1902 a fost hirotonit ierodiacon, iar un an \xc8\x99i jum\xc4\x83tate mai t\xc3\xa2rziu, la 21 decembrie 1903/3 ianuarie 1904, a fost hirotonit ieromonah. \xc3\x8en 1904, dup\xc4\x83 absolvirea studiilor teologice, a fost numit inspector la Seminarul Teologic din Pskov. \xc3\x8en anul 1906 a fost ridicat la rangul de arhimandrit \xc8\x99i numit rector al Seminarului Teologic din Tula._NEWLINE_Cinci ani mai t\xc3\xa2rziu, la 6 octombrie 1911, a devenit rector al Seminarului Teologic din Novgorod \xc8\x99i superior al M\xc4\x83n\xc4\x83stirii \xe2\x80\x9eSf. Antonie\xe2\x80\x9d din acela\xc8\x99i ora\xc8\x99. La 28 martie 1913 \xc8\x9barul Nicolae al II-lea a aprobat raportul Sf\xc3\xa2ntului Sinod cu privire la numirea arhimandritului Alexei Simanski ca episcop al Tihvinului \xc8\x99i al doilea vicar al Eparhiei Novgorodului, iar arhimandritul Alexei a fost hirotonit arhiereu la 28 aprilie/11 mai 1913 \xc3\xaen vechea catedral\xc4\x83 \xe2\x80\x9eSf. Sofia\xe2\x80\x9d din Novgorod de c\xc4\x83tre patriarhul Grigorie al IV-lea al Antiohiei (aflat \xc3\xaen vizit\xc4\x83 \xc3\xaen Rusia), asistat de arhiepiscopul Arsenie Stadni\xc8\x9bchi al Novgorodului \xc8\x99i de al\xc8\x9bi episcopi.\n_START_SECTION_\nActivitatea sa dup\xc4\x83 Revolu\xc8\x9bia din Octombrie\n_START_PARAGRAPH_\nDup\xc4\x83 Revolu\xc8\x9bia Bol\xc8\x99evic\xc4\x83 episcopul Alexei Simanski a fost arestat de mai multe ori. \xc3\x8en anul 1921 a fost numit vicar al Eparhiei Petrogradului, cu titlul de episcop de Iamburg, iar \xc3\xaen 1922 a fost exilat \xc3\xaen Kazahstan. \xc3\x8en 1926 s-a \xc3\xaentors la Sankt Petersburg (care fusese redenumit Leningrad) \xc8\x99i a fost numit administrator al Eparhiei Novgorodului, cu titlul de arhiepiscop de Hut\xc3\xaen. _NEWLINE_La 29 iulie 1927 mitropolitul Serghie Stragorodski, \xc3\xaen calitate de conduc\xc4\x83tor de facto al Bisericii Ortodoxe Ruse, a semnat o declara\xc8\x9bie de loialitate necondi\xc8\x9bionat\xc4\x83 fa\xc8\x9b\xc4\x83 de statul sovietic. Declara\xc8\x9bia a fost semnat\xc4\x83 de to\xc8\x9bi membrii Sf\xc3\xa2ntului Sinod, inclusiv de arhiepiscopul Alexei de Hut\xc3\xaen. _NEWLINE_Arhiepiscopul Alexei a condus Eparhia Novgorodului \xc3\xaen cea mai mare parte a urm\xc4\x83torilor \xc8\x99apte ani, \xc3\xaen timp ce mitropolitul Arsenie Stadni\xc8\x9bchi s-a aflat \xc3\xaen \xc3\xaenchisoare sau \xc3\xaen exil. Dup\xc4\x83 ce la 18 mai 1932 a fost numit mitropolit de Staraia Russa \xc8\x99i vicar al Eparhiei de Novgorod, Alexei Simanski a devenit la 24 august 1933 mitropolit de Novgorod, \xc3\xaenlocuindu-l pe Arsenie Stadni\xc8\x9bchi, care fusese numit mitropolit de Ta\xc8\x99kent \xc8\x99i Turkestan. O lun\xc4\x83 \xc8\x99i jum\xc4\x83tate mai t\xc3\xa2rziu, la 5 octombrie 1933, mitropolitul Alexei a fost transferat mitropolit de Leningrad, \xc3\xaen locul lui Serafim Ciceagov, care s-a retras din cauza v\xc3\xa2rstei \xc3\xaenaintate (77 de ani), a s\xc4\x83n\xc4\x83t\xc4\x83\xc8\x9bii tot mai \xc8\x99ubrede \xc8\x99i a amenin\xc8\x9b\xc4\x83rii c\xc4\x83 va fi arestat._NEWLINE_A mers la Leningrad pe 29 octombrie 1933 \xc8\x99i s-a stabilit la m\xc4\x83n\xc4\x83stirea Novodevici. Alungat de acolo de c\xc4\x83tre puterea sovietic\xc4\x83, s-a mutat \xc3\xaen 1937 \xc3\xaen complexul m\xc4\x83n\xc4\x83stiresc al Catedralei \xe2\x80\x9eSf. Vladimir\xe2\x80\x9d din Sankt Petersburg \xc8\x99i apoi, \xc3\xaen 1940, \xc3\xaen complexul m\xc4\x83n\xc4\x83stiresc al Catedralei \xe2\x80\x9eSf. Nicolae\xe2\x80\x9d din Sankt Petersburg. \xc3\x8en timpul celui de-al Doilea R\xc4\x83zboi Mondial a r\xc4\x83mas \xc3\xaen ora\xc8\x99ul asediat de armatele germane. A fost membru din Sovietul de stat al URSS \xc8\x99i i-a \xc3\xaemb\xc4\x83rb\xc4\x83tat permanent cu predici \xc8\x99i slujbe religioase pe militarii ru\xc8\x99i \xc3\xaen timpul blocadei Leningradului, fiind decorat cu medalia \xe2\x80\x9ePentru ap\xc4\x83rarea Leningradului\xe2\x80\x9d._NEWLINE_Preval\xc3\xa2ndu-se de prevederile Sf\xc3\xa2ntului Sinod al Bisericii Ortodoxe Ruse din 1917\xe2\x80\x941918, prin care primatul ortodox rus primea dreptul de a desemna un succesor temporar al scaunului patriarhal p\xc3\xa2n\xc4\x83 la alegerea unui nou patriarh, mitropolitul Serghie al Moscovei \xc8\x99i Kolomnei (loc\xc8\x9biitor de patriarh) l-a numit la 12 octombrie 1941 ca succesor, \xc3\xaen cazul mor\xc8\x9bii sale, pe mitropolitul Alexei al Leningradului \xc8\x99i Novgorodului, cel mai vechi ierarh._NEWLINE_Abia dup\xc4\x83 invazia german\xc4\x83 \xc3\xaen Uniunea Sovietic\xc4\x83 \xc3\xaen 1941, Iosif Stalin a \xc3\xaenceput s\xc4\x83 reduc\xc4\x83 campania antireligioas\xc4\x83, av\xc3\xa2nd nevoie de sprijinul moral al Bisericii \xc3\xaen timpul r\xc4\x83zboiului. Conduc\xc4\x83torul URSS-ului a \xc3\xaencercat s\xc4\x83 apeleze la sentimentele patriotice ale poporului rus, \xc3\xaen special ale \xc8\x9b\xc4\x83ranilor (coloana vertebral\xc4\x83 a Armatei Ro\xc8\x99ii), care crescuser\xc4\x83 \xc3\xaen familii cu sentimente \xc3\xaenc\xc4\x83 profund religioase._NEWLINE_\xc3\x8en 4 septembrie 1943 mitropolitul Alexei, \xc3\xaempreun\xc4\x83 cu mitropoli\xc8\x9bii Serghie al Moscovei \xc8\x99i Kolomnei \xc8\x99i Nikolai Iaru\xc8\x99evici al Kievului \xc8\x99i Gali\xc8\x9biei, s-au \xc3\xaent\xc3\xa2lnit cu Iosif V. Stalin la Kremlin, unde s-a luat o decizie istoric\xc4\x83 cu privire la soarta Bisericii \xc3\xaen statul sovietic condus de partidul comunist ateu. \xc3\x8en urma negocierilor, Stalin a promis unele concesii religioase \xc3\xaen schimbul loialit\xc4\x83\xc8\x9bii clerului fa\xc8\x9b\xc4\x83 de guvernul comunist \xc8\x99i a asisten\xc8\x9bei acordate efortului de r\xc4\x83zboi. Printre concesiile acordate de Stalin au fost deschiderea Seminarului Teologic \xc8\x99i a Academiei Teologice din Moscova, eliberarea clericilor \xc3\xaenchi\xc8\x99i, restituirea unor propriet\xc4\x83\xc8\x9bi biserice\xc8\x99ti, inclusiv faimoasa Lavr\xc4\x83 Sf\xc3\xa2nta Treime a Sf\xc3\xa2ntului Serghie de Radonej. Au fost redeschise 1.084 de biserici \xc8\x99i opt seminarii, preo\xc8\x9bii au fost scuti\xc8\x9bi de efectuarea serviciului militar, s-a permis desf\xc4\x83\xc8\x99urarea activit\xc4\x83\xc8\x9bilor caritabile \xc8\x99i tip\xc4\x83rirea publica\xc8\x9biilor religioase. Astfel, Biserica Ortodox\xc4\x83 Rus\xc4\x83 a putut s\xc4\x83 func\xc8\x9bioneze din nou \xc3\xaen mod legal dup\xc4\x83 dou\xc4\x83 decenii de persecu\xc8\x9bii severe. \xc3\x8en schimb, guvernul sovietic a plasat Biserica sub controlul serviciilor sale secrete._NEWLINE_Cu toate acestea, cea mai important\xc4\x83 concesie a fost permisiunea reunirii Consiliului Episcopal \xc8\x99i a alegerii unui nou patriarh. La 8 septembrie 1943 soborul episcopilor ortodoc\xc8\x99i ru\xc8\x99i l-a ales pe mitropolitul Serghie al Moscovei \xc8\x99i Kolomnei \xc3\xaen rangul de patriarh al Moscovei \xc8\x99i al \xc3\xaentregii Rusii. Alexei Simanski a devenit membru permanent al Sf. Sinod al Bisericii Ortodoxe Ruse \xc8\x99i la 10 decembrie 1943, \xc3\xaenainte de eliberarea Novgorodului de sub ocupa\xc8\x9bia german\xc4\x83, a primit titlul de \xe2\x80\x9emitropolit al Leningradului \xc8\x99i Novgorodului\xe2\x80\x9d.\n_START_SECTION_\nPatriarh al Moscovei\n_START_PARAGRAPH_\nC\xc3\xa2nd patriarhul Serghie a murit pe data de 15 mai 1944, Sf\xc3\xa2ntul Sinod al Bisericii Ortodoxe Ruse l-a desemnat pe mitropolitul Alexei \xc3\xaen rangul de loc\xc8\x9biitor de patriarh. \xc3\x8en prima sa declara\xc8\x9bie dup\xc4\x83 preluarea controlului asupra Bisericii Ortodoxe Ruse, mitropolitul l-a asigurat pe Stalin de \xe2\x80\x9eafec\xc8\x9biunea \xc8\x99i recuno\xc8\x99tin\xc8\x9ba profund\xc4\x83\xe2\x80\x9d \xc8\x99i a promis s\xc4\x83 \xe2\x80\x9eprotejeze Biserica de erori \xc8\x99i de pa\xc8\x99ii gre\xc8\x99i\xc8\x9bi\xe2\x80\x9d._NEWLINE_La 2 februarie 1945, cu aprobarea lui Stalin, mitropolitul Alexei a fost ales \xc3\xaen unanimitate patriarh al Moscovei \xc8\x99i al \xc3\xaentregii Rusii \xc8\x99i a fost \xc3\xaentronizat pe 4 februarie 1945._NEWLINE_\xc3\x8en 1946 Alexei I a prezidat controversata \xe2\x80\x9ereunificare\xe2\x80\x9d a Bisericii Greco-Catolice Ucrainene cu Biserica Ortodox\xc4\x83 Rus\xc4\x83, pe care mult\xc4\x83 lume a considerat-o o preluare for\xc8\x9bat\xc4\x83 realizat\xc4\x83 \xc3\xaen urma dispozi\xc8\x9biilor guvernului stalinist. Tot \xc3\xaen 1946 patriarhul Alexei le-a cerut tuturor catolicilor din Uniunea Sovietic\xc4\x83 s\xc4\x83 renun\xc8\x9be la subordonarea lor fa\xc8\x9b\xc4\x83 de pap\xc4\x83: \xe2\x80\x9eElibera\xc8\x9bi-v\xc4\x83! Trebuie s\xc4\x83 rupe\xc8\x9bi lan\xc8\x9burile Vaticanului, care v\xc4\x83 arunc\xc4\x83 \xc3\xaen pr\xc4\x83pastia gre\xc8\x99elii, a \xc3\xaentunericului \xc8\x99i a c\xc4\x83derii spirituale. Gr\xc4\x83bi\xc8\x9bi-v\xc4\x83, \xc3\xaentoarce\xc8\x9bi-v\xc4\x83 la adev\xc4\x83rata voastr\xc4\x83 mam\xc4\x83, Biserica Ortodox\xc4\x83 Rus\xc4\x83!\xe2\x80\x9d Papa Pius al XII-lea a r\xc4\x83spuns: \xe2\x80\x9eC\xc4\x83ci, cine nu \xc8\x99tie c\xc4\x83 patriarhul Alexei, ales recent de episcopii schismatici ai Rusiei, \xc3\xaen scrisoarea sa trimis\xc4\x83 Bisericii Rutene - cu care a contribuit nu pu\xc8\x9bin la ini\xc8\x9bierea acestei persecu\xc8\x9bii - a promovat cu entuziasm \xc8\x99i a predicat \xc3\xaen mod deschis p\xc4\x83r\xc4\x83sirea Bisericii Catolice\xe2\x80\x9d._NEWLINE_Patriarhul Alexei s-a al\xc4\x83turat Consiliului Mondial al P\xc4\x83cii, \xe2\x80\x9eo organiza\xc8\x9bie sovietic\xc4\x83 de frunte\xe2\x80\x9d, c\xc3\xa2nd aceasta a fost fondat\xc4\x83 \xc3\xaen 1949. Potrivit istoricilor militari Christopher Andrew \xc8\x99i Vasili Mitrohin patriarhul Alexei \xc8\x99i mitropolitul Nikolai Iaru\xc8\x99evici \xe2\x80\x9eau fost foarte aprecia\xc8\x9bi de KGB ca agen\xc8\x9bi de influen\xc8\x9b\xc4\x83\xe2\x80\x9d. _NEWLINE_Dup\xc4\x83 moartea lui Stalin la 5 martie 1953 patriarhul a elaborat o declara\xc8\x9bie personal\xc4\x83 de condolean\xc8\x9be adresat\xc4\x83 Consiliului de Mini\xc8\x99tri al URSS, \xc3\xaen care \xc3\xaei depl\xc3\xa2ngea dispari\xc8\x9bia astfel: \xe2\x80\x9eMoartea lui este o pierdere grea pentru patria noastr\xc4\x83 \xc8\x99i pentru to\xc8\x9bi oamenii care o locuiesc. \xc3\x8entreaga Biseric\xc4\x83 Ortodox\xc4\x83 Rus\xc4\x83, care nu va uita niciodat\xc4\x83 atitudinea lui binevoitoare fa\xc8\x9b\xc4\x83 de nevoile Bisericii, sufer\xc4\x83 o mare jale la moartea lui. Amintirea sa luminoas\xc4\x83 va tr\xc4\x83i mereu \xc3\xaen inimile noastre. Biserica noastr\xc4\x83 proclam\xc4\x83 ve\xc8\x99nica lui pomenire cu un sentiment special de dragoste permanent\xc4\x83.\xe2\x80\x9d \xc3\x8en 1955 patriarhul Alexei a declarat: \xe2\x80\x9eBiserica Ortodox\xc4\x83 Rus\xc4\x83 sus\xc8\x9bine politica extern\xc4\x83 complet pa\xc8\x99nic\xc4\x83 a Uniunii Sovietice, nu pentru c\xc4\x83 Biserica ar duce lips\xc4\x83 de libertate, ci pentru c\xc4\x83 politica sovietic\xc4\x83 este corect\xc4\x83 \xc8\x99i conform\xc4\x83 cu idealurile cre\xc8\x99tine pe care Biserica le predic\xc4\x83\xe2\x80\x9d._NEWLINE_Dup\xc4\x83 1958, totu\xc8\x99i, clericii Bisericii Ortodoxe Ruse au trebuit s\xc4\x83 suporte un nou val de persecu\xc8\x9bii, desf\xc4\x83\xc8\x99urat mai ales la ordinele noului lider sovietic Nikita Hru\xc8\x99ciov. Cu toate acestea, KGB-ul a \xc3\xaeng\xc4\x83duit patriarhului Alexei s\xc4\x83 trimit\xc4\x83 reprezentan\xc8\x9bi ai Bisericii Ortodoxe Ruse la Conferin\xc8\x9ba cre\xc8\x99tin\xc4\x83 pentru pace din 1958 \xc8\x99i la Consiliul Mondial al Bisericilor din 1961._NEWLINE_\xc3\x8en 1965 preo\xc8\x9bii Gleb Iakunin \xc8\x99i Nikolai E\xc8\x99ilman au adresat patriarhului Alexei o scrisoare deschis\xc4\x83. Potrivit lui Evgheni Barabanov, \xe2\x80\x9eei au ar\xc4\x83tat conving\xc4\x83tor c\xc4\x83 o parte semnificativ\xc4\x83 a episcopatului conduc\xc4\x83tor i-a ajutat pe atei, prin t\xc4\x83cere voluntar\xc4\x83 sau complicitate viclean\xc4\x83, s\xc4\x83 \xc3\xaenchid\xc4\x83 biserici, m\xc4\x83n\xc4\x83stiri \xc8\x99i \xc8\x99coli religioase, s\xc4\x83 lichideze comunit\xc4\x83\xc8\x9bile religioase, s\xc4\x83 instituie practica ilegal\xc4\x83 de \xc3\xaenregistrare a botezurilor \xc8\x99i le-a oferit controlul asupra numirii \xc8\x99i transfer\xc4\x83rii preo\xc8\x9bilor\xe2\x80\x9d. Scrisoarea a fost publicat\xc4\x83 ca samizdat (adic\xc4\x83 \xe2\x80\x9eautopublicat\xc4\x83\xe2\x80\x9d \xc3\xaen presa clandestin\xc4\x83). \xc3\x8en mai 1966 patriarhul Alexei a dispus interdic\xc8\x9bia slujirii pentru ambii preo\xc8\x9bi. Dizidentul sovietic Aleksandr Soljeni\xc8\x9b\xc3\xaen a criticat cu asprime hot\xc4\x83r\xc3\xa2rea patriarhului cu privire la preo\xc8\x9bii Gleb \xc8\x99i Nikolai \xc3\xaen propria lui scrisoare deschis\xc4\x83. _NEWLINE_Patriarhul Alexei a murit \xc3\xaen urma unui infarct miocardic la v\xc3\xa2rsta de 92 de ani \xc3\xaen 1970 \xc8\x99i a fost \xc3\xaengropat \xc3\xaen Lavr\xc4\x83 Sf\xc3\xa2nta Treime a Sf\xc3\xa2ntului Serghie de Radonej din Serghiev Posad, aflat\xc4\x83 \xc3\xaen apropierea Moscovei.\n_START_SECTION_\nEvaluarea perioadei patriarhului Alexei I\n_START_PARAGRAPH_\nSus\xc8\x9bin\xc4\x83torii \xc3\xael laud\xc4\x83 pe patriarhul Alexei I pentru c\xc4\x83 a depus un mare efort pentru a asigura supravie\xc8\x9buirea cre\xc8\x99tinismului \xc3\xaen Rusia, promov\xc3\xa2nd pacea \xc8\x99i unitatea interbisericeasc\xc4\x83, \xc3\xaen timp ce adversarii l-au acuzat adesea de complicitate cu autorit\xc4\x83\xc8\x9bile sovietice. _NEWLINE_Un critic marcant al administra\xc8\x9biei patriarhului Alexei a fost preotul Gleb Iakunin, care a sus\xc8\x9binut \xc3\xaen c\xc4\x83r\xc8\x9bile \xc8\x99i articolele sale c\xc4\x83 ierarhia postbelic\xc4\x83 a Bisericii Ortodoxe Ruse a fost controlat\xc4\x83 de guvernul sovietic prin intermediul unor informatori ai KGB-ului.'